[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.5.2008

KOM(2008) 322 endelig

MEDDELELSE FRA KOMMISSIONEN TIL RÅDET

om den kommenterede dagsorden for Energifællesskabets Ministerråd (Bruxelles, den 27. juni 2008)

MEDDELELSE FRA KOMMISSIONEN TIL RÅDET

om den kommenterede dagsorden for Energifællesskabets Ministerråd (Bruxelles, den 27. juni 2008)

Energifællesskabets Ministerråd holder møde den 27. juni 2008 i Bruxelles. Kommissionen forelægger Rådet en kommenteret dagsorden med angivelse af de forskellige punkter; i forbindelse med punkter på dagsordenen vedrørende afgørelser med retsvirkning vedlægges der et forslag til Rådets afgørelse til den kommenterede dagsorden.

Denne kommenterede dagsorden følger forslaget til dagsordenen for ministerrådets møde.

1. Punkter vedtaget uden debat (a-punkter 1.1-1.6)

1.1. Rapport om gennemførelsen af Energifællesskabets arbejdsprogram (til orientering)

Kommissionen vil tage rapporten til efterretning.

1.2. Energifællesskabets regnskab for 2007 (til orientering)

Kommissionen vil tage regnskabet til efterretning.

1.3. Beslutning om decharge til direktøren ( Rådet skal træffe afgørelse)

Kommissionen vil meddele direktøren decharge i overensstemmelse med Rådets afgørelse om fastsættelse af Det Europæiske Fællesskabs holdning i energifællesskabets ministerråd [1].

1.4. Beslutning om gennemførelse af Kommissionens afgørelse af 9. november 2006 om ændring af bilaget til forordning (EF) nr. 1228/2003 om betingelserne for netadgang i forbindelse med grænseoverskridende elektricitetsudveksling ( Rådet skal træffe afgørelse ).

Kommissionen vil godkende beslutningen i overensstemmelse med Rådets afgørelse om fastsættelse af Det Europæiske Fællesskabs holdning i Energifællesskabets Ministerråd[2].

1.5. Konklusioner fra den permanente gruppe på højt plan (8. og 9. PGHP-møder) (til orientering).

Kommissionen vil godkende konklusionerne.

1.6. Rapport afgivet af formanden for Taskforcen for Energieffektivitet om igangværende initiativer (til orientering).

Kommissionen vil tage rapporten til efterretning.

2. Gennemførelse af traktaten (til orientering)

Kommissionen vil tage rapporterne til efterretning.

3. Tvistbilæggelse i henhold til traktaten (Rådet skal træffe afgørelse)

Kommissionen vil godkende procedureafgørelsen i overensstemmelse med Rådets afgørelse om fastsættelse af Det Europæiske Fællesskabs holdning i Energifællesskabets Ministerråd[3].

4. Forsyningssikkerheden (til orientering)

Det bemærkes, at dette punkt er til drøftelse, og at ingen formel beslutning forventes på nuværende tidspunkt.

Under diskussionen vil Kommissionen understrege betydningen af, at de kontraherende parter som vedtaget gennemfører direktiv 2005/89/EF om foranstaltninger til fremme af elforsyningssikkerheden og direktiv 2004/67/EF om foranstaltninger til opretholdelse af naturgasforsyningssikkerheden inden 31. december 2009. Med henblik herpå vil Kommissionen i princippet støtte oprettelsen af en samarbejdsgruppe, hvis sammensætning og funktion fastlægges i en procedureafgørelse, som foreslås af sekretariatet med henblik på afgørelse i ministerrådet i december 2008. Udkastet til procedureafgørelsen vil også indeholde et forslag til procedure for gennemførelse af artikel 44-46 i energifællesskabstraktaten vedrørende gensidig bistand.

5. Oliens rolle i Energifællesskabet (til orientering)

Det bemærkes, at dette punkt er til drøftelse, og at ingen formel beslutning forventes på nuværende tidspunkt.

Under drøftelserne vil Kommissionen støtte udviklingen af en oliedimension inden for rammerne af energifællesskabet, som indeholder to komponenter.

For det første etableringen af et olieforum, som skal drøfte og fremme regionale olieinfrastrukturprojekter og udvikling af oliemarkederne i regionen.

For det andet bør oliedimensionen give anledning til vedtagelse af EU-lovgivning i relation til oliesektoren. Adskillige gældende bestemmelser i traktaten og EU-lovgivning, som er omhandlet i traktaten, vil komme til at gælde oliesektoren. Desuden kan nye dele af EU-lovgivningen indgå, herunder bl.a. direktiv 2006/67/EF om forpligtelse for medlemsstaterne til at opretholde minimumslagre af mineralolie og/eller mineralolieprodukter. Gennemførelsen af dette direktiv vil forbedre forsyningssikkerheden i regionen og udgøre et vigtigt forberedende skridt i forbindelse med tiltrædelse eller førtiltrædelse.

6. Energifællesskabet og udvidelsesprocessen (til orientering)

Afhængigt af om Rådet træffer en afgørelse, der bemyndiger Kommissionen til at forhandle om betingelserne for Moldovas, Norges, Tyrkiets og Ukraines tiltrædelse af Energifællesskabet og de tilhørende ændringer til traktaten om oprettelse af Energifællesskabet, vil Kommissionen fremlægge en statusrapport, der viser de foranstaltninger, der vil kunne føre til en formel indledning af forhandlinger.

7. Vedvarende energikilder (til orientering)

Kommissionen vil redegøre for status i drøftelserne om energi- og klimapakken.

[1] Rådets afgørelse XX.

[2] Rådets afgørelse XX.

[3] Rådets afgørelse XX.